Elúszhat a Bajnokok Ligája - a manchesteri edző magyarázkodik
A Manchester City kedd este 2-1-es vereséget szenvedett a Napoli együttesétől, így hiába vezeti az angol bajnokságot öt ponttal a csapat, könnyen lehet, hogy az egyik fronton elbukik. Az edző, Roberto Mancini is így látja.
Kedd este Edinson Cavani duplájával az SSC Napoli 2-1-re legyőzte a Manchester Cityt az UEFA Bajnokok Ligája ötödik fordulójában, így a két klub helyet cserélt a csoportban. Az olaszok jöttek fel a második, továbbjutó helyre, a City már csak harmadik.

Az angolok európai kupaszereplése ugyan nincs veszélyben, mert a harmadik hely már biztos a csoportban, abban az esetben pedig az Európa Ligában folytathatná a csapat. A több mint nagyvonalú arab klubtulajdonosok azonban ezt nyilván nem néznék jó szemmel, a cél a BL-ben maradás, amit az utolsó körben a már csoportelső Bayern München ellen kell megoldani.

"Úgy érzem, a Napolinak hetven százaléka van a továbbjutásra, nekünk csak harminc - idézi Roberto Mancini menedzsert a supersport.com. - Ez már nem csak rajtunk múlik, ez a legnagyobb baj. Ha a Villarreal komoly meccset játszik, és jó eredményt ér el, akkor még nincs veszve minden. Célunk eddig is az volt, hogy megszerezzük a csoport második helyét, és ezzel bejussunk a Bajnokok Ligája egyenes kieséses szakaszába. A Bayern elleni meccs nagyon fontos lesz számunkra, de ha nem sikerül, akkor sincs vége az életnek."

Az olasz szakember csalódott, mert szerinte csapata nem érdemelt vereséget a Napoli ellen. "Remekül játszottunk, erre kaptunk két elkerülhető gólt." A Manchester City kritikusainak legfőbb érve és jóslata az, hogy a csapat hiába próbálkozik, még nem tud megbirkózni azzal a nyomással, ami a többfrontos küzdelemmel - Premier League, a hazai kupák és Bajnokok Ligája - jár együtt.

"Kereshetnék valami magyarázatot, de nem akarok - mondta Mancini. - Erős csapatunk van, jó focit játszunk. Mindig a győzelemre hajtunk, de nem nyerhetünk mindig, főleg nem a Bajnokok Ligájában, ahol szinte mindig erős csapatok ellen játszunk. Nem vagyok dühös, mert ezek a dolgok csak megerősítenek minket, hogy tovább tudjunk fejlődni. Egyébként is, még van egy meccs a BL-ben, de ha az nem jön össze, még akkor is ott az Európa Liga."

Az UEFA Bajnokok Ligája 2011/2012-es szezonjának menetrendjét, eredményeit és a csoportállásokat megtekintheti ide kattintva!
foci Bajnokok Ligája Bayern München Roberto Mancini Manchester City